Skihopping i Georgia

Georgia har hatt to skihoppere av noe format. Koba Tsakadze var på 1960-tallet en av Sovjetunionens beste skihoppere. Han ble blant annet nummer 4 sammenlagt i den tysk-østerrikske hoppuka i 1960/61 og kom på 5.-plass i normalbakken i VM i 1962.

Koba Tsakadze var fire ganger blant de ti beste sammenlagt i Hoppuka. I tillegg til 4.-plassen i 1960/61 ble han nummer 5 i 1955/56 og nummer 7 i 1961/62 og 1971/72. Han vant også to enkeltrenn, i Innsbruck i 1956 og i Garmisch-Partenkirchen i 1961. Koba deltok i VM i 1958, 1962, 1966
og 1970. 5.-plassen i normalbakken i 1962 ble fulgt opp med 6.-plass i storbakken i 1966. Han var med i OL i 1956, 1960, 1964 og 1972, med 9.-plass i 1960 og i normalbakken i 1972 som beste plassering.

Kobas sønn Kakhaber Tsakadze deltok i flere mesterskap for det uavhengige Georgia, men holdt ikke samme klasse som faren. Kakhaber deltok i OL i 1994, 1998 og 2002, med 50.-plass (av 56 deltakere) i normalbakken i 1994 som beste plassering. I 2002 deltok han i kvalifiseringen, men greide ikke å gå videre til selve olympiarennet. I VM i 1993 var han blant de fire siste i begge de to individuelle rennene. Han var med i VM i skiflyging i 1994, der han ble nummer 39 av 43 deltakere.

Georgia har et hoppanlegg i Bakuriani, der Tsakadze-familien kommer fra. Den største bakken er på K115, og anlegget hadde internasjonale renn på 1960-tallet hvor også norske hoppere deltok, men det er neppe i bruk i dag (2010). Den georgiske byen Borjomi søkte sammen med Bakuriani om å få arrangere vinter-OL 2014, men nådde ikke opp.

 Se også 
 Skihopping i Sovjetunionen

 Kilder 
   K'oba Ts'akadze – Profil og resultatoversikt hos FIS (delvis blandet sammen med sønnen Kakhaber, besøkt 13. oktober 2010)
  Kakha Tsakadze – Profil og resultatoversikt hos FIS (besøkt 13. oktober 2010)
 Sports Reference: K'oba Ts'akadze  (besøkt 14. oktober 2010)
 Sports Reference: Kakha Tsakadze  (besøkt 14. oktober 2010)
 Skisprungschanzen-Archiv: Georgia (besøkt 13. oktober 2010)
 Skijumping.pl: Egzotyczne skoki narciarskie (s. 4, polsk, besøkt 13. oktober 2010)

 Eksterne lenker 


Georgia
Kategori:Sport i Georgia etter idrett